Waleed Ahmed rykket fra wonderboy til fengsel. I et eksklusivt intervju lover han nå at han skal gjøre et kjempecomeback.

Nordmannen Waleed Ahmed (22) ble pågrepet av FBI på flyplassen i San Fransisco september høsten 2012.

Waleed var på vei til å forlate USA etter å ha lurt en amerikansk investor til å betale nesten én millioner dollar, for enerett til Justin Bieber-konserter i Skandinavia. Rettigheter Waleed aldri har hatt.

BAKGRUNN: Norsk wonderboy fengslet for Bieber-svindel

Alt dette skjedde kun noen måneder etter at den unge mannen innrømmet at store deler av hans virksomhet i Norge var basert på en bløff. I snart 17 måneder har han ventet på dommen. Waleed risikerer flere år i amerikansk fengsel.

Plassert på isolat

Nettavisen NA24 er første medie som får intervjue Waleed Ahmed. Han forteller om en tøff kamp for å klare seg. Slåsskamper, pengeutpressing og isolasjon er hverdagen for skiensmannen som sitter fengslet Downtown Los Angeles.

- Jeg var plassert på isolat i tre uker, og cellene hadde mus. Jeg kunne ikke ha kontakt med familien eller Norge, sier han.

Waleed Ahmed var bare tenåring da han våren 2010 kom i norske mediers søkelys med det han hevdet var sin oppfinnelse, en solcellelader for iPhone. Næringstopper, kongelige, politikere og media sto i kø for å hylle nordmannen.

- Det er smertefullt å bli forlatt alene i den verste tiden, mens alle vil være med deg når det går bra. Hvorfor er verden slik? spør han.

Angrer

Nordmannen påpeker at «alle gjør feil, noen små og noen store. Ingen er perfekte.»

- Er du skyldig?

- Det som ble gjort var dårlig, sier han.

(Saken fortsetter under bildet.)



- Angrer du?

- Ja, jeg angrer. Om jeg fikk en sjanse til i livet, vil jeg forandre på mine handlinger, men det er umulig. Slike handlinger vil ikke gjentas i fremtiden. Fengsel er ikke noe for meg. Jeg er glad for at jeg ble tatt, sier han.

Vil gjøre comeback

Waleed mener media liker folk som har opp- og nedturer, og at er der han tilhører.

- Kjell Ingen Røkke ble dømt til fengsel, men i dag har alle glemt det, og han blir tatt seriøst. Vi er omringet av finansiell kriminalitet, og det skjer daglig. Noen blir tatt og noen får gå, men alle glemmer det. Se på land som Pakistan, India og Afrika, der vi har flere korrupte statsledere som får sparken, men blir gjenvalgt til presidenter og statsministere fordi alle glemmer deres fortid, sier han.

(Saken fortsetter under bildet.)

Foto: (Skjermdump)

Røkke satt 23 dager i Hof fengsel i Vestfold i 2007, da han sonet dommen i den såkalte båtsertifikatsaken.

For å få dagene til å gå leser Waleed bøker og aviser. Det blir også tid til trening for 22-åringen.

- Jeg trengte en liten pause i livet før jeg gjør ordentlig comeback. Waleed vil gjøre et kjempecomeback, påstår han.

- Tror du at du kommer til å bli tatt seriøst?

- Ja, jeg vil bli tatt seriøst. Alle kommer til å glemme at jeg har vært i fengselet. Når du viser at du gjør noe godt for samfunnet, og har forandret deg, blir du tatt seriøst. Alle har en fortid, men folk har en tendens til å glemme det, og hjelper deg med å få deg opp på toppen igjen, sier han.

Har mange planer

Domsavsigelsen er utsatt til 24. februar i påvente av nye oversettelser av E-poster Waleed har sendt fra fengselet. Waleed mener at aktoratet og FBI har kommet med feil anklager knyttet til kommunikasjonen han har hatt fra fengselet.

Han håper på en dom under fire år. Advokaten hans vil legge ned en påstand på rundt to år.

(Saken fortsetter under bildet.)



Foto: Bjørn Olsen

LES OGSÅ: Waleed ber om å bli sendt til Norge

- Hvilke fremtidsplaner har du?

- Jeg har veldig lyst til å gjøre ferdig utdanningen min, og jeg har ett år igjen før jeg får Bachelor i Business, og etter det starte egen forretning. Jeg har flere planer som jeg skal jobbe med når jeg kommer tilbake til Norge, sier han.